امریکايي جنرال: د مارجې مهمې نقطې نیول شوي
ناټو وايي د ولسوالۍ مهم سړکونو او بازار یې نیولی. تر اوسه د ناټو د ١١ عسکرو، ۴٠ طالبانو او ١٥ ملکیانو د وژل کیدو خبر ورکړل شوی دی. 
(عکس: AP) برید جنرال (لاري نیکولسن) اسوشیتت پریس ته وویل چې متحدې قواووې په هغه ځای کې چې باید وي هغه ځای ته رسېدلي دي. د هغه په وینا د آمریکا په مشرۍ قواوو د مارجې د ښارګوټي مهمه برخه نیولې ده. په عین حال کې د بریتانیوي قواوو تورنجنرال ( لري نیکولسن) وايي چې د طالبانو مقاومت ته په کتو سره متحدې قواووې به ښايي په دیرشو ورځو کې په دې وتوانیږي چې خپل ماموریت پای ته ورسوي او ټوله مارجه د طالبانو د حضور نه پاکه کړي. د ناټو او افغان قواووې د پټ شویو بمونو او غلچکیو ډزو سره مخامخ دي. د ناټو مقاماتو نن وویل چې د پنجشنبې په ورځ د دوی شپږ عسکر ووژل شول. درې یې د سپکو وسلو په ډزو کې او درې نور د بمونو په چاودنو کې وژل شوي دي. د عملیاتو د پیل راهیسې، ۱۱ د ناټو عسکر، ۴۰ طالبان او ۱۵ ملکي کسان وژل شوي دي. د آمریکا په مشرۍ مشترکو قواوو تیره اونۍ د مارجې په ولسوالۍ کې د طالبانو پرضد ستر تهاجمي عملیات پیل کړل. د افغانستان چارواکي وايي، نږدې ۴٠٠ پولیس له وړاندې د مارجې ولسوالۍ ته رسیدلي دي. دوی وايي، نور پولیس هم سیمې ته د رسیدو په حال کې دي.